Britannian kansalaiset tarvitsevat brexitin jälkeen viisumin matkustaakseen unioniin jääviin 27 jäsenmaahan, arvioi EU:n komissio. Se, vaaditaanko viisumia kaikkiin matkoihin vai vain osaan, riippuu brexit-neuvottelujen tuloksesta.

Komission saksalainen pääsihteeri Martin Selmayr raportoi brittejä koskevien viisumivaatimusten vaihtoehdoista Euroopan parlamentin brexit-ohjausryhmän jäsenille juhannuksen alla. Verkkolehti Politico sai haltuunsa tilaisuudessa esitetyn muistion.

Muistion mukaan lievin vaihtoehto toteutuu, jos Bryssel ja Lontoo saavat aikaan brexit-erosopimuksen, jonka osana Britannian kansalaisille myönnetään viisumivapaus. Se astuisi voimaan brexit-siirtymäkauden päättyessä joulukuussa 2020.

Tällöin britit voisivat matkustaa EU-maihin 90 päivän ajaksi lomalle tai liikematkalle ilman viisumia. Britannia myöntäisi samanlaisen oikeuden EU-kansalaisille.

Vastaava järjestely on nykyisin voimassa muun muassa useiden Länsi-Euroopan maiden ja Yhdysvaltain välillä. Nykyiseen EU:n vapaaseen liikkuvuuteen verrattuna järjestelmä sisältää kuitenkin myös merkittäviä rajoituksia.

Viisumivapaan 90 päivän matka-ajan saa käyttää vain kerran puolessa vuodessa. Ennen uutta matkaa on pysyttävä kotimaassa vähintään 90 päivää.

Työntekoon tai opiskeluun viisumia on anottava erikseen myös lyhyempien jaksojen ajaksi.

Komission muistiossa varaudutaan myös siihen mahdollisuuteen, että brexit-neuvottelut päättyvät tuloksettomina ja Britannia eroaa ilman sopimusta kertaryminällä EU:sta maaliskuun lopussa 2019.

Tässä tapauksessa voidaan joutua tilanteeseen, jossa viisumia vaaditaan kaikilla Britannian ja EU-maiden välisillä matkoilla. Neuvottelut viisumivapaudesta olisi aloitettava nollapisteestä.

Ratkaisut vaikuttavat kymmenien miljoonien ihmisten elämään.

Brittien matkailusta EU:ssa ja EU-kansalaisten matkailusta Britanniassa on vaikea löytää yhteismitallista tietoa, mutta saatavilla olevien tilastojen mukaan britit ovat matkustaneet EU-maissa huomattavasti vilkkaammin kuin EU-kansalaiset Britanniassa.

Vuoden 2016 marraskuun ja vuoden 2017 lokakuun välisenä aikana Britanniassa vieraili Visitbritain-verkkosivuston mukaan yhteensä noin 26 miljoonaa matkailijaa muista EU:n jäsenmaista.

Britit puolestaan matkustivat vuonna 2016 EU-maista eniten Espanjaan, Ranskaan, Italiaan, Irlantiin, Portugaliin, Alankomaihin, Saksaan, Kreikkaan ja Puolaan. Näihin maihin tehtiin yhteensä yli 43 miljoonaa matkaa.

Suomessa Britannian kansalaiset viettivät vuonna 2017 yhteensä 585 800 hotelliyötä ja sijoittuivat näin Suomen matkailutilastoissa neljänneksi Venäjän, Saksan ja Ruotsin jälkeen.

EU-kansalaisten pysyvä muuttaminen Britanniaan edellyttää brexitin ja siirtymäkauden jälkeen aina oleskelulupaa, joiden myöntämistä todennäköisesti rajoitetaan voimakkaasti poliittisista syistä.

Brexit-kansanäänestyksen kaksivuotispäivän aattona brittiläisen Channel 4 Newsin julkaiseman mielipidetiedustelun mukaan selvä enemmistö briteistä haluaa pudottaa maahanmuuttajien määrän murto-osaan aikaisemmasta.